b'\n_START_ARTICLE_\nPont de la Mar\n_START_SECTION_\nEstructura\n_START_PARAGRAPH_\nAt\xc3\xa8s que el pas de cotxes o bicis hi \xc3\xa9s prohibit, i de fet f\xc3\xadsicament impossible, sorpr\xc3\xa8n la gran ampl\xc3\xa0ria del pont: al voltant de sis metres i mig. Una altra sorpresa \xc3\xa9s la posici\xc3\xb3 relativa al riu: el creua diagonalment, i \xc3\xa9s, doncs, m\xc3\xa9s llarg del que \xc3\xa9s estrictament necessari. \xc3\x89s sostingut per una s\xc3\xa8rie de nou baluards gruixuts i allargats que fan tot l\'ampli del pont. \xc3\x89s interessant notar que, tot i que el pont creua el T\xc3\xbaria en diagonal, els pilars sobre els quals recolza s\xc3\xb3n orientats en la mateixa direcci\xc3\xb3 del riu i, per tant, en diagonal a la coberta del pont. A m\xc3\xa9s a m\xc3\xa9s, cada baluard acaba en cada extrem en forma d\'una "v" enorme. Aquest motiu \xc3\xa9s habitual en els ponts medievals perqu\xc3\xa8, en continuar fins a la part transitable del pont, hi crea un lloc de pas, per\xc3\xb2 en el cas del pont de la Mar, no se\xe2\x80\x99ls aprofita, sin\xc3\xb3 que acaben abans d\'arribar a dalt de tot. D\'altra banda, l\'ampl\xc3\xa0ria de la cal\xc3\xa7ada \xc3\xa9s tanta que no caldria en cap cas un lloc de pas. Sembla, doncs, un element m\xc3\xa9s aviat decoratiu que, tanmateix, dona una forma m\xc3\xa9s feixuga al que, d\'altra manera, \xc3\xa9s una estructura bastant esvelta. Aquests nou baluards, que prenen la forma de parets m\xc3\xa9s \xc3\xa0mplies que altes, es reparteixen en fila \xc3\xadndia al llarg del pont; entre cada un, es produeix un suau arc g\xc3\xb2tic amb una punta bastant subtil. Just a sobre de cadascuna d\'aquestes puntes hi ha un desgu\xc3\xa0s. Arran de la pasarel\xc2\xb7la, la posici\xc3\xb3 de cada pilar \xc3\xa9s indicada per una petita esfera de pedra damunt de la barana. Gaireb\xc3\xa9 tots els dies, especialment els caps de setmana, es pot observar escaladors individuals o en grups grimpant per un d\'aquests pilars, els quals s\xc3\xb3n especialment idonis per a aquesta afici\xc3\xb3 gr\xc3\xa0cies a la seua superf\xc3\xadcie foradada, que fa l\'escalada practicable sense gaire dificultat.\n_START_SECTION_\nBancs\n_START_PARAGRAPH_\nLes vistes des del pont s\xc3\xb3n agraciades pel dens bosc de pins i palmeres que pobla aquest tram del riu, i els edificis moderns del palau de la M\xc3\xbasica i la Ciutat de les Arts i les Ci\xc3\xa8ncies a l\'est i els ponts de les Flors i de l\'Exposici\xc3\xb3 a l\'oest. En conseq\xc3\xbc\xc3\xa8ncia, no \xc3\xa9s estrany que al punt mitj\xc3\xa0 del pont hi haja una s\xc3\xa8rie de bancs per a asseure-s\'hi, tallats en la mateixa pedra de la barana a cada costat, i orientats cap al centre del pont.\n_START_SECTION_\nTemplets\n_START_PARAGRAPH_\nHi destaquen dos templets triangulars, situats a banda i banda de la coberta del pont i poc despr\xc3\xa9s d\'entrar-hi des del sud, que sobresurten del segon dels nou pilars. Es troben al mateix nivell, doncs, a cada banda de la cal\xc3\xa7ada, i cadasc\xc3\xba cont\xc3\xa9 una escultura religiosa (l\'un de sant Pasqual Bailon, obra del vila-realenc Josep Pasqual Ortells L\xc3\xb3pez, i l\'altre de la marededeu dels Desemparats, obra del valenci\xc3\xa0 Vicent Navarro Romero), acompanyada d\'una inscripci\xc3\xb3 en la base. Els templets s\xc3\xb3n esvelts i alts, amb tres columnes primes de pedra negra de Les Alcubles  coronades per una teulada m\xc3\xa9s aviat decorativa que aixopluga l\'est\xc3\xa0tua que hi ha a sota; acabats de netejar en setembre del 2016, llueixen ara amb els colors originals. A cada cap del pont, tot just on acaben les escales que hi donen acc\xc3\xa9s, hi ha dos bancs amples dels quals naixen dues columnes de poca al\xc3\xa7\xc3\xa0ria que sostenen dos fanalets cada una. Tot aix\xc3\xb2 dona un aspecte barroc al conjunt que, d\'altra manera, aposta m\xc3\xa9s per al monumentalisme del g\xc3\xb2tic tard\xc3\xa0. L\'afegit m\xc3\xa9s recent han sigut els nous fanalets, que imiten un estil cl\xc3\xa0ssic. S\xc3\xb3n de ferro pintat de negre i se suspenen d\'uns pals alts i molt prims que naixen de la barana primer a un costat i despr\xc3\xa9s a l\'altre, fins i tot topant amb els templets.\n_START_SECTION_\nEstany\n_START_PARAGRAPH_\nFinalment, cal assenyalar que el pont, que abans superava un ampli i cabal\xc3\xb3s riu, \xc3\xa9s ara un dels pocs ponts de la ciutat que encara passa per damunt d\'aigua: en aquest cas, sobrepassa un estany artificial de forma rodona i de poca profunditat que ofereix uns reflexos impressionants del pont tant de nit com de dia. Al voltant d\'aquest estany i el pont, hi ha un petit palmerar.'